Document ID: 32008R1210

REGOLAMENT TAL-KUNSILL (KE) Nru 1210/2008
ta’ l-20 ta' Novembru 2008
li jemenda r-Regolament (KE) Nru 55/2008 li jintroduċi l-preferenzi awtonomi għall-kummerċ għar-Repubblika tal-Moldova
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1)
Ir-Regolament tal-Kunsill (KE) Nru 55/2008 (1) (minn hawn ‘il quddiem “ir-Regolament”) daħal fis-seħħ fil-31 ta’ Jannar 2008 u qed ikun applikat mill-1 ta’ Marzu 2008. Ir-Regolament jipprovdi aċċess liberu għas-swieq tal-UE għall-prodotti kollha li joriġinaw mir-Repubblika tal-Moldova (minn hawn ‘il quddiem “il-Moldova”), ħlief għal ċerti prodotti agrikoli elenkati fl-Anness 1 tar-Regolament li għalihom ingħataw konċessjonijiet limitati, jew f’forma ta’ eżenzjoni mid-dazji doganali fi ħdan il-limitu tal-kwoti tariffarji jew ta’ tnaqqis ta’ dazji doganali.
(2)
Il-test tal-Artikolu 14 tar-Regolament ħoloq diskrepanza bejn l-applikazzjoni tas-sistema ta’ preferenzi ġeneralizzati (minn hawn ‘il quddiem “SPĠ”) li l-Moldova kienet intitolata għalihom sa meta jidħol fis-seħħ ir-Regolament (KE) Nru 55/2008, u l-preferenzi awtonomi għall-kummerċ (minn hawn ‘il quddiem “PAK”), filwaqt li l-intenzjoni kienet li jiġi żgurat li s-SPĠ jibqgħu japplikaw għall-esportazzjonijiet eliġibbli kollha sa meta l-PAK ikunu daħlu fis-seħħ għal kollox. Skond l-Artikolu 14, l-oġġetti koperti bis-SPĠ, li ġew esportati lejn il-Komunità bejn id-dħul fis-seħħ tal-PAK u l-bidu tal-applikazzjoni tar-reġim m’humiex se jkunu koperti mill-ebda reġim fil-każijiet fejn ma jkun sar ebda kuntratt ta’ xiri qabel il-31 ta’ Jannar 2008 u jekk ikun jista’ jintwera li l-oġġetti jkunu ħarġu mill-Moldova mhux aktar tard mill-31 ta’ Jannar 2008. Biex tiġi korretta dinis-sitwazzjoni, it-test fl-Artikolu 14 għandu jiġi emendat b’mod li ssir referenza għad-data tal-applikazzjoni tar-Regolament u mhux għad-dħul tiegħu fis-seħħ.
(3)
Waqt it-tħejjija għall-applikazzjoni tar-Regolament (KE) Nru 55/2008 u l-ġestjoni tal-kwoti elenkati fl-Anness 1, instabu xi ftit inkonsistenzi bejn id-deskrizzjonijiet tal-kwoti u l-kodiċijiet NM applikabbli. Sabiex jiġu kkoreġuti dawk l-iżbalji, il-kelma “domestiċi” għandha titħassar fid-deskrizzjoni għall-kwota Nru 09.0504, il-kodiċi NM 1001 90 99 għandha tiġi miżjuda għall-kwota Nru 09.0509, u d-deskrizzjoni “ta’ saħħa alkoħolika attwali bil-massa ta’ mhux aktar minn 15 % mas,” għandha titħassar fid-deskrizzjoni tal-kwota Nru 09.0514. Il-korrezzjonijiet proposti ma jikkontradixxux jew jibdlu l-metodoloġija użata biex jiġi ddeterminat id-daqs tal-kwoti għal kull grupp ta’ prodott, li kien ibbażat fuq l-aqwa prestazzjoni ta’ esportazzjoni tas-snin 2004-2006 biż-żidiet f’kull sena jkunu jikkorrispondu maż-żidiet potenzjali fil-kapaċità ta’ produzzjoni u esportazzjoni tal-Moldova sal-2012.
(4)
Ir-Regolament (KE) Nru 55/2008 għandu għalhekk jiġi emendat kif meħtieġ.
(5)
Sabiex jiġi żgurat li l-miżuri stipulati f’dan ir-Regolament ikunu jistgħu jiġu applikati mingħajr dewmien bla bżonn, dan għandu jidħol fis-seħħ fil-ġurnata tal-pubblikazzjoni tiegħu,
ADOTTA DAN IR-REGOLAMENT:
Artikolu 1
Ir-Regolament (KE) Nru 55/2008 huwa b’dan emendat kif ġej:
(1)
L-Artikolu 14 jiġi emendat kif ġej:
(a)
fil-frażi introduttorja tal-paragrafu 1, il-kelmiet “d-dħul fis-seħħ” jiġu sostitwiti bil-kliem “d-data tal-applikazzjoni”;
(b)
fil-paragrafi 1(a), 1(b), 2(a), 2(b), 2(c) u 2(d), il-kelmiet “id-data tal-bidu fis-seħħ” jiġu sostitwiti bil-kliem “id-data tal-applikazzjoni”;
(2)
L-Anness I jiġi sostitwit bit-test li jidher fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fil-jum wara l-pubblikazzjoni tiegħu f'Il-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 20 ta’ Novembru 2008.

Labels: 3
18
6